РЕШЕНИЕ НА КОМИСИЯТА
от 5 февруари 2010 година
за създаване на Съвет на партньорите в инициативата ГМОСС
(2010/67/ЕС)
ЕВРОПЕЙСКАТА КОМИСИЯ
като взе предвид Договора за функционирането на Европейския съюз,
като има предвид, че:
(1)
Глобалният мониторинг на околната среда и сигурността (ГМОСС) е инициатива за наблюдение на Земята, осъществявана под ръководството на Европейския съюз и реализирана в партньорство с държавите-членки. Нейната цел е да насърчава по-доброто използване на промишления потенциал на политиката на иновации, научни изследвания и технологично развитие в областта на наблюдението на Земята и да предоставя информационни услуги.
(2)
За трайното постигане на целите на ГМОСС е необходимо да се координират дейностите на различните партньори, ангажирани с ГМОСС, и да се разработи, създаде и приведе в действие капацитет за предоставяне на услуги и извършване на наблюдения, който отговаря на изискванията на потребителите. За тази цел Комисията може да има нужда от експертните становища на специалисти в рамките на консултативен орган.
(3)
В своето съобщение, озаглавено „Глобален мониторинг на околната среда и сигурността: за повече сигурност на планетата“ (1), Комисията обяви предстоящото създаване на Съвет на партньорите, който да я подпомага при цялостното координиране на ГМОСС.
(4)
Следователно е необходимо да се сформира експертна група в областта на ГМОСС и наблюдението на Земята и да се определят нейните задачи и структура.
(5)
Групата следва да подпомага координирането на участието на всички партньори в ГМОСС, като използва възможно най-добре наличния капацитет и установява пропуски, които да бъдат разглеждани на равнище Съюз. Тя следва да съдейства на Комисията при мониторинга на съгласуваното изпълнение на Европейската програма за наблюдение на Земята (ГМОСС). Също така следва да извършва мониторинг на развитието на политиката и да осигурява възможности за обмен на добри практики в областта на ГМОСС и наблюдението на Земята.
(6)
Съставът на Съвета на партньорите следва да включва представители на държавите-членки, компетентни в областта на наблюдението на Земята, околната среда и сигурността. Представителите следва да бъдат номинирани от своите национални органи, отговорни за наблюдението на Земята в съответните държави-членки.
(7)
Следва да бъдат предвидени правила за оповестяване на информация от страна на членовете на Съвета, без да се засягат правилата на Комисията относно сигурността, изложени в приложението към Решение 2001/844/ЕО, ЕОВС, Евратом на Комисията (2).
(8)
Личните данни, свързани с членовете на Съвета, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3).
(9)
Следва да се предвиди участието в работата на групата на Норвегия и Швейцария в качеството им на членове на Европейската космическа агенция. На представителите на организации, които участват в наблюдението на Земята, и по-специално на бившите членове на Консултативния съвет на ГМОСС, следва да бъде предоставено правото да присъстват на заседанията на групата като наблюдатели.
(10)
Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,
РЕШИ:
Член 1
Съвет на партньорите за ГМОСС
Създава се Съвет на партньорите в инициатива ГМОСС, наричан по-долу „Съветът“.
Член 2
Задачи
Съветът има следните задачи:
1.
установяване на сътрудничество между органите на държавите-членки и Комисията по въпроси, свързани с ГМОСС, за да подпомогне координирането на приноса от националните дейности и този на Европейския съюз за ГМОСС, да използва възможно най-добре наличния капацитет и да установява пропуски, които да бъдат разглеждани на европейско равнище;
2.
подпомагане на Комисията при мониторинга на съгласуваното изпълнение на Европейската програма за наблюдение на Земята (ГМОСС), която включва финансиране по рамковата програма за научни изследвания, като в областта на последната Комисията се подпомага от комитета, създаден съгласно член 8 от Решение 2006/971/ЕО на Съвета (4), както и средства от други източници на финансиране на ЕС, и която се основава на програмата на Европейската космическа агенция (ЕКА), свързана с космическия компонент на ГМОСС, чието изпълнение се следи от програмния съвет за наблюдение на Земята на ЕКА;
3.
подпомагане на Комисията при подготовката на стратегическа рамка за изпълнение на Европейската програма за наблюдение на Земята (ГМОСС), включително: i) примерен годишен и многогодишен план на програмните дейности на ЕС; ii) примерни схеми на изпълнение; iii) оценка на разходите за дейностите, свързани с ГМОСС, и предварителна бюджетна стратегия; iv) спецификация на програмата и правила за участие;
4.
осъществяване на обмен на опит и добри практики в областта на ГМОСС и наблюдението на Земята.
Член 3
Консултации
1. Комисията може да се консултира със Съвета по всеки въпрос, свързан с разработването и прилагането на ГМОСС.
2. Председателят на Съвета може да препоръча на Комисията да се консултира със Съвета по конкретен въпрос.
Член 4
Членство - назначаване
1. Съветът се състои от 27 членове.
2. Членовете на Съвета се назначават от Комисията измежду специалисти, компетентни в областта на наблюдението на Земята, околната среда и сигурността.
Членовете се номинират от националните органи на държавите-членки.
3. При същите условия като членовете се назначава същият брой техни заместници. Заместниците заместват автоматично отсъстващите членове.
4. Комисията може да покани представители на организации, които участват в наблюдението на Земята, да присъстват на заседанията като наблюдатели.
Като постоянни наблюдатели са поканени по един представител от Швейцария и от Норвегия.
5. Членовете се назначават в качеството си на представители на публичен орган.
6. Членовете на Съвета се назначават за срок от една година, който може да бъде подновяван. Те изпълняват функциите си, докато не бъдат заменени или до изтичане на техния мандат.
7. Членовете, които вече не са способни да участват реално в обсъжданията на Съвета, които подадат оставка или не отговарят на условията, посочени в член 339 от Договора, могат да бъдат заменени за остатъка от мандата им.
Член 5
Функциониране
1. Съветът се председателства от Комисията.
2. При обсъждане на въпроси, свързани с космическия компонент на програмата ГМОСС, Комисията се подпомага от Европейската космическа агенция.
При обсъждане на въпроси, свързани с наземния („in situ“) компонент на програмата ГМОСС, Комисията се подпомага от Европейската агенция за околната среда.
3. Със съгласието на Комисията могат да бъдат създавани подгрупи за разглеждане на конкретни въпроси съгласно мандат, изготвен от Съвета. Такива групи се разпускат веднага след изпълнение на техния мандат.
4. Представителят на Комисията може да поиска в разискванията на Съвета или на някоя подгрупа да участват експерти или наблюдатели, компетентни конкретно по дадена тема от дневния ред, ако това е от полза и/или е необходимо.
5. Информацията, получена в резултат на участието в обсъжданията на Съвета или на подгрупата, не се разгласява, ако по мнение на Комисията тази информация засяга въпроси от поверително естество.
6. По правило Съветът и неговите подгрупи провеждат заседанията си в помещенията на Комисията съгласно установените от него процедури и програма. Комисията осигурява секретарските услуги. Други служители на Комисията, проявяващи интерес към разискванията, могат да присъстват на заседанията на Съвета и на неговите подгрупи.
7. Съветът приема свой процедурен правилник въз основа на стандартния процедурен правилник, приет от Комисията.
8. Комисията може да публикува в Интернет резюме, заключение, частично заключение или работен документ на Съвета на оригиналния език на съответния документ.
Член 6
Разходи за заседанията
1. Комисията възстановява пътните, а когато е необходимо, и дневните разходи на членовете, експертите и наблюдателите във връзка с дейността на Съвета в съответствие с правилата на Комисията за възстановяване на разходите на външни експерти.
2. Членовете на Съвета, експертите и наблюдателите не получават възнаграждение за предоставените услуги.
3. Разходите за заседанията се възстановяват в рамките на годишния бюджет, отпуснат за Съвета от отговорните служби на Комисията.
Член 7
Влизане в сила и прилагане
Настоящото решение влиза в сила на третия ден след публикуването му в Официален вестник на Европейския съюз.
То се прилага до 31 декември 2011 г.
Съставено в Брюксел на 5 февруари 2010 година.